P. Hrušovský, podpredseda NR SR: (2002-05-16):
P. Bohunický, poslanec: Vážený pán podpredseda, vážený pán predseda Fondu národného majetku. Dnes som v rámci hodiny otázok a odpovedí položil dve otázky. Na prvú bolo zodpovedané, na druhú nie. Tá prvá sa týkala prepletenia finančných prostriedkov, ktoré investovali v predchádzajúcom období obce do Slovenského plynárenského priemyslu v podobe investičných akcií. Som rád, že objem, ktorý bol dohodnutý s podnikmi Slovenského plynárenského priemyslu, je naozaj taký, ako bol dohodnutý. Čiže otázka koľko, bola zodpovedaná jasne. I tu sú niektoré skutočnosti, ktoré nie celkom korešpondujú s danými skutočnosťami dohodnutými v predchádzajúcom období. Píše sa v rozhodnutí o spôsobe vyplácania týchto finančných prostriedkov o tom, že ministerstvo financií a Národná banka poskytnú tieto finančné prostriedky mestám a obciam len v súvislosti so znížením ich dlhov voči peňažným ústavom a dodávateľom energií. Tak sa zabezpečí, že tieto prostriedky sa budú uvoľňovať priebežne a nepôjdu do verejnej spotreby, čo by zodpovedalo stanovisku Medzinárodného menového fondu, ktorý jednoducho nechce dať finančné prostriedky použité z privatizácie na verejnú spotrebu. Ja sa ale pýtam, či chcú obce tieto finančné prostriedky na to, aby si dali chlebíčky pre obecné zastupiteľstvo alebo aby dali tieto peniaze do verejnej spotreby? Ony ich skutočne dajú na nové investičné akcie a tam by sme mali urobiť nejaké opatrenia, na základe ktorých budeme kontrolovať, aby naozaj išli iba do týchto opäť verejných zdrojov. A znovu hovorím o tom, že kto dvakrát dáva, rýchlo dáva. Títo starostovia, tieto obecné zastupiteľstvá vynaložili finančné prostriedky na tieto investičné akcie, a preto by mali mať možnosť rozhodnúť ešte v tomto funkčnom a volebnom období o tom, ako sa znovu použijú. Aby noví starostovia a primátori jednoducho nedošli k finančným prostriedkom a potom ich investovali možno na iné veci, ako je naplánované na základe určitých štyroch rokov predchádzajúceho funkčného obdobia starostov a poslancov. Preto chcem znovu upozorniť, že iné konštrukcie, ako boli dohodnuté uznesením vlády, nie sú možné. A znovu upozorňujem, že obce nechcú ísť proti Medzinárodnému menovému fondu a prejsť tieto finančné prostriedky. Chcú ich investovať opätovne v prospech svojich občanov. Chcem požiadať Fond národného majetku, že ak vláda nezvažuje v týchto súvislostiach, aby on nejakým spôsobom v týchto súvislostiach zvažoval. Ja viem, že tam má iba určité odporúčajúce stanoviská, ale tieto by mal využiť naozaj v prospech dobrej veci, v prospech obcí. Druhú vec, na ktorú mi nebolo odpovedané, ale ktorá je takisto veľmi aktuálna a súvisí možno aj so včerajškom, ktorý sme tu zažili, tú nádhernú radosť s majstrami sveta v ľadovom hokeji. Viete, že ešte v dvanástom mesiaca vláda Slovenskej republiky schválila 300 miliónov vo Fonde národného majetku na projekt Vráťme šport do škôl. Ekonomickí ministri rozhodli, že tento projekt sa nebude z výnosu SPP realizovať a že ak sa nájdu nejakú finančné prostriedky, možnosť výnosu iných podnikov, potom by sme týchto 300 miliónov na tento rok a 300 miliónov na ďalší rok našli. Ja preto dávam pozmeňujúci návrh, pretože viem, že sa očakávajú výnosy z ďalších privatizovaných spoločností, aby sa v rámci uznesenia tá suma 146 500 miliónov korún zvýšila na 146 800 miliónov korún a za pôvodný návrh uznesenia disponibilných zdrojov dala namiesto bodky čiarka a dopísalo sa „a rezerva na vládou schválený projekt Vráťme šport do škôl“. To je tých 300 miliónov, ktorých vláda jednoducho svojím uznesením schválila a na základe rozhodnutia ekonomických ministrov sa v tejto chvíli nenachádzajú na ne peniaze. Myslím si, že je to dobrý počin pre školy, ktoré prídu od 1. 7. do majetku obcí. Aby sme určitým spôsobom vylepšili túto situáciu, pretože školy sú naozaj jednoducho investične podkapitalizované. Takže to je veľmi malá čiastka, ale veľmi efektívna čiastka na to, aby sme ju venovali našim deťom a športu do škôl. Toto uznesenie dávam spravodajcovi.